Αμεντέο της Σαβοΐας-Αόστας (1943-2021)

Ο Αμεντέο, ιταλ. Amedeo, (27 Σεπτεμβρίου 1943 - 1 Ιουνίου 2021) ήταν μέλος του Οίκου της Σαβοΐας.

Βιογραφία
Ο Αμεντέο-Ουμπέρτο-Κονσταντίνο-Τζιόρτζιο-Πάολο-Έλενα-Μαρία-Φιορέντσο-Ζβονιμίρ γεννήθηκε στη Βίλλα ντέλα Τσιστέρνα της Φλωρεντίας και είναι ο μόνος γιος του Αϊμόνε, 4ου δούκα της Αόστας και της Ειρήνης της Ελλάδας και της Δανίας, κόρης του Κωνσταντίνου Α΄ βασιλιά της Ελλάδας.

Τρεις μήνες πριν γεννηθεί η Ιταλία παραδόθηκε στους Συμμάχους· ο πατέρας του, που είχε οριστεί βασιλιάς της Κροατίας, παραιτήθηκε. Οι Γερμανοί, ως τότε σύμμαχοι, άρχισαν την κατάληψη της Ιταλίας και ο Αμεδαίος Γ΄ μαζί με συγγενείς του εγκλείστηκε σε στρατόπεδο συγκέντρωσης στην Αυστρία. Μετά τη λήξη του πολέμου, το 1946 ένα δημοψήφισμα κατάργησε τη μοναρχία και οι απόγονοι της Σαβοΐας απαγορεύτηκε να ζουν στην Ιταλία. Ο πατέρας του έφυγε στην Αργεντινή και απεβίωσε το 1948 στο Μπουένος-Άιρες. Τον διαδέχθηκε ως 5ος δούκας της Αόστης, πρίγκιπας ντέλα Τσιστέρνα ε Μπελριγκουάρντο, μαρκήσιος ντι Βογκέρα και κόμης ντι Ποντεράνο.

Σπούδασε στο Ναυτικό Κολέγιο Μοροζίνι της Βενετίας και στη Βρετανία. Παρακολούθησε την Ναυτική Ακαδημία του Λιβόρνο, από όπου αποφοίτησε ως αξιωματικός του Ιταλικού Ναυτικού. Είναι επίτιμο μέλος της Διοίκησης της Πενσυλβάνια του Στρατιωτικού Τάγματος της Πιστής Λεγεώνας των ΗΠΑ (ΣΤΠΠΗΠ, αγγλ. MOLLUS).

Ζει με τη δεύτερη σύζυγό του στα περίχωρα του Καστιλιόν Φιμπότσι της Τοσκάνης, κοντά στο Αρέτσο. Ασχολείται με καλλιέργειες και ως μέρος της δραστηριότητάς του είναι η παραγωγή του Οίνος Σαβοΐα Αόστη. Από το 1997 είναι πρόεδρος του Διεθνούς Ιδρύματος για τα Φυτά της Μεσογείου. Το διάστημα 2003-2006 ήταν πρόεδρος επιτροπής, υπεύθυνης για να γίνει φυσικό καταφύγιο η νησίδα Βιβάρα, στα νοτιοδυτικά της νήσου Προκίδας, στη Νάπολη.

Ο Αμεδαίος είναι 3ος εξάδελφος του Βίκτορα-Εμμανουήλ, που ανήκει στον κύριο κλάδο του Οίκου της Σαβοΐας. Ο γιος του Βίκτορα-Εμμανουήλ δεν έχει άρρενες απογόνους, έτσι στο μέλλον εκπρόσωπος του Οίκου θα γίνει κάποιος δούκας της Αόστης. Ο Αμεδαίος από το 1978 άρχισε να διεκδικεί την εκπροσώπηση του Οίκου της Σαβοΐας, αν και ανήκει στο νεότερο κλάδο της Αόστης, από τον 3ο εξάδελφό του Βίκτορα-Εμμανουήλ λόγω του ταραγμένου βίου εκείνου. Ο Βίκτωρ-Εμμανουήλ κινήθηκε νομικά εναντίον του. Μάλιστα το 2004 οι δύο τους διαπληκτίστηκαν στο ανάκτορο Σαρσουέλα της Μαδρίτης.

Οικογένεια
Το 1964 στη Σίντρα της Πορτογαλίας νυμφεύτηκε πρώτα τη 2η εξαδέλφη του Κλωντ της Ορλεάνης, κόρη του Ερρίκου κόμη του Παρισιού και είχαν τέκνα:
 Μπιάνκα, γενν. 1966, παντρεύτηκε τον Γκιμπέρτο-Καρμπονέλο-Τιμπέρτο-Μαρία κόμη του Αριβαμπένε-Βαλέντι-Γκοντζάγκα.
 Αϊμόνε της Σαβοΐας-Αόστας, γενν. 1967, αυτοαποκαλούμενος «δούκας της Απουλίας», παντρεύτηκε την Όλγα, κόρη του πρίγκιπα Μιχαήλ της Ελλάδας και της Μαρίνας Καρέλλα. Παιδιά τους είναι οι:
 Ουμπέρτο (γενν. 2009)
 Πρίγκιπας Αμεδαίος (γενν. 2011)
 Ισαβέλλα (γενν. 2012)
 Μαφάλντα, γενν. 1969, παντρεύτηκε πρώτα τον δον Αλεσάντρο-Ρούφο ντι Καλάμπρια-Σανταπώ ντέι πρίντσιπι ντι Παλατσόλο, ανιψιό της Πάολας βασίλισσας του Βελγίου. Αφού διαζεύχθηκε, παντρεύτηκε έπειτα τον ευγενή Φραντσέσκο-Φεράντε-Κάρλο-Ναπολεόνε 10ο βαρόνο του Λομπάρντο ντι Σαν Kίρικο.

O Αμεδαίος διαζεύχθηκε την Κλωντ επίσημα το 1976, αστικά το 1982 και με την εκκλησιαστική Ρότα τον Ιανουάριο του 1987. Το Μάρτιο του 1987 νυμφεύτηκε, στο παρεκκλήσιο της Βίλα Σπενταλότο στη Μπαγκερία της Σικελίας, τη Σίλβια, κόρη του Βιντσέντσο Πατερνό-ντι-Σπενταλότο. Δεν απέκτησαν απογόνους.

Από την εκτός γάμου σχέση του με την Κυάρα φαν Ελινκουίτσεν έχει κόρη τη:
 Τζινέβρα-Μαρία-Γκαμπριέλα φαν Ελινκουίτσεν, γενν. 2006, με το σύνδρομο Ντάουν. Ο Αμεδαίος Γ΄ ζήτησε δοκιμασία (test) πατρότητας και μετά από αυτό την αναγνώρισε. Το δικαστήριο τον υποχρέωσε να τη συντηρεί δια βίου.

Τιμές και Διακρίσεις
 Ιππότης του Ανώτερου Τάγματος του Αγιοτάτου Ευαγγελισμού.
 Μεγαλόσταυρος του Τάγματος των Αγ. Μαυρικίου και Λαζάρου.
 Ιππότης της Τιμής και Αφοσίωσης του Βασιλικού, Στρατιωτικού Τάγματος του Αγ. Ιωάννη της Ιερουσαλήμ.

Είναι πολίτης επί τιμή των πόλεων Αμπετόνε Τοσκάνης, Μαριλιάνο Καμπανίας και της νήσου Παντελλερίας.

Πρόγονοι

Πινακοθήκη

Παραπομπές

Οίκος της Σαβοΐας